中國鐵路廣州局集團

中國鐵路廣州局集團有限公司，係中國鐵路總公司屬下公司，主要負責經營廣東、湖南、海南大部分鐵路業務，總部喺廣州。1993年試過改成公司制，當時叫做「廣州鐵路公司」。

史 

廣鐵集團嘅歷史可以追溯到1936年成立嘅衡陽鐵路局。1958年衡陽鐵路局機關南遷廣州，成為廣州鐵路局，亦就係而今廣鐵集團嘅前身。

1953年1月1號成立廣州鐵路管理局，下邊包括廣州、衡陽、株洲、南昌四個運輸分局，管轄粵漢鐵路蒲圻站南邊、湘桂鐵路冷水灘站東邊、廣三鐵路、廣九鐵路同新劃俾廣州鐵路管理局嘅浙贛鐵路鷹潭站以西、南潯鐵路。

1958年1月1號，南昌分局歸落新成立嘅南昌鐵路管理局，撤銷鐵路分局建制。1958年8月，廣州鐵路管理局改名做廣州鐵路局，實行運輸同工程建設合一嘅制度。1958年11月1號，長沙鐵路局成立。廣州局淨係管轄廣東省範圍嘅鐵路。

1959年1月1號，廣州鐵路局喺海南東方縣八所鎮成立海南鐵路辦事處，接管海南島八所鐵路。1961年8月1號，長沙鐵路局撤銷，京廣線衡陽站同埋衡陽站一路往北歸屬武漢鐵路局，衡陽站以南屬廣州鐵路局。1963年4月1號，武漢鐵路局撤銷，京廣線蒲圻站之外一路往南都歸落廣州鐵路局，又恢復咗鐵路分局建制。廣州鐵路局下轄廣州、衡陽、長沙三個鐵路分局以及海南鐵路辦事處。

1983年12月15號，廣州鐵路局廣深鐵路公司成立。1986年12月衡陽分局合併入長沙分局。1987年5月28號，廣東省三茂鐵路公司成立，由廣州局代管。不過，喺廣東雷州半島嘅黎湛線以及茂名支線屬於南寧鐵路局管理。

廣深鐵路公司上咗市。

1992年，廣州鐵路公司做咗工商登記。1993年2月8號，廣州鐵路公司成立，變成以商業模式運作嘅國有獨資鐵路企業，試驗中國鐵路市場化。

去到2010年代初，廣鐵總營業里程達到6519公里，其中高速鐵路同城際鐵路有1449公里。每日平均開出動車組同客運列車420.5對，高峰期最多一日開出534對。總共有133個經營客運嘅車站。平均每日運送62萬旅客，最多一日運送116.7萬人。到2011年底為止，公司總資產2846億人民幣，職工總數17.4萬人。

2017年11月7號，國家工商行政管理總局批准廣州鐵路公司改名，改成中國鐵路廣州局集團有限公司。

2017年11月13號，喺中國國家企業信用信息公示系統入邊，中國鐵路廣州局集團有限公司搞掂咗工商登記變更。工商登記變更之後，中國鐵路廣州局集團有限公司仲係中國鐵路總公司100%控股嘅公司，不過，公司由原先嘅全民所有制企業變成有限責任公司企業2017年11月19號，中國鐵路廣州局集團有限公司正式掛牌。

附屬公司 

廣鐵集團設置4個派出機構，33個直屬單位，10個工程建設指揮部，仲擁有8間合資公司，另外仲籌劃緊10間合資公司。下轄52個運輸站段，5個運輸輔助單位，另外仲有實業、旅遊、廣告、房地產、外經外貿、經濟技術開發等36間唔係做運輸業務嘅子企業。

控股公司 
 廣深鐵路股份有限公司
廣梅汕鐵路有限公司
廣東三茂鐵路公司
 石長鐵路有限責任公司
 粵海鐵路有限責任公司
 深圳平南鐵路有限公司
 廣東廣珠城際軌道交通有限責任公司
 海南東環鐵路有限公司

運輸站段

廣鐵直屬

動車段

動車段負責檢修動車組，主要作為客運專線嘅動車檢修基地，廣州係目前全國規劃四個動車段嘅所在地之一。

廣州動車段
廣州東動車所
深圳北動車運用所
長沙動車所
三亞動車所

機務段
機務段負責火車頭嘅運用、檢修同維護工作，當中分為乘務部門同檢修部門，乘務部門係司機負責執行駕駛工作，檢修部門負責日常嘅機車保養。

廣州機務段
懷化機務段
株洲機務段
長沙機務段
龍川機務段
海口機務段
深圳機務段

廣深鐵路公司

客運段
廣九客運段

官方網頁
 鐵路網：廣鐵集團專題

中國鐵路
中國國有企業